钦定古今图书集成/明伦汇编/交谊典/第072卷 > 《送杨巨源少尹序》前人
## 钦定古今图书集成/明伦汇编/交谊典/第072卷 > 《送杨巨源少尹序》前人

昔疏广、受二子以年老，一朝辞位而去。于时公卿设
供帐，祖道都门外，车数百两，道路观者，多叹息泣下，
共言其贤。《汉史》既传其事，而后世工画者又图其迹，
至今照人耳目，赫赫若前日事。国子司业杨君巨源，
方以能诗训后进，一旦以年满七十，亦白丞相，去归
其乡。世尝说古今人不相及，今杨与二疏，其意岂异
耶？余忝在公卿后，遇病不能出，不知杨侯去时，城门
外送者几人？车几两？马几匹？道旁观者，亦有叹息而
知其为贤与否，而太史氏又能张大其事，为传继《二
疏》踪迹否？不落莫否？见今世无工画者，画与不画固
不论也。然吾闻杨侯之去，丞相有爱而惜之者，白以
为其都少尹，不绝其禄，又为歌诗以送之，京师之长
于诗者，亦属而和之。又不知当时二疏之去，有是事
否？古今人同不同，未可知也。中世士大夫以官为家，
罢则无所于归，杨侯始冠，举于其乡，歌《鹿鸣》而来也。
今之归，指其树曰：“某树，吾先人之所种也；某水某丘，
吾童子时所钓游也。”乡人莫不加敬，诫子孙以杨侯
不去其乡为法。古之所谓“乡先生”没而可祭于社者，
其在斯人欤？其在斯人欤？